CELEX: 32018D1492
Language: lt
Date: 2018-10-02 00:00:00
Title: 2018 m. spalio 2 d. Tarybos įgyvendinimo sprendimas (ES) 2018/1492, kuriuo Latvijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

8.10.2018   
               
               
                  LT
               
               
                  Europos Sąjungos oficialusis leidinys
               
               
                  L 252/42
               
            
         TARYBOS ĮGYVENDINIMO SPRENDIMAS (ES) 2018/1492
         2018 m. spalio 2 d.
         kuriuo Latvijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     pagal Direktyvos 2006/112/EB 193 straipsnį apmokestinamasis asmuo, vykdantis apmokestinamą prekių tiekimą ar paslaugų teikimą, mokesčių institucijoms paprastai privalo sumokėti pridėtinės vertės mokestį (PVM);
                  
               
                     (2)
                  
                  
                     remdamosi Direktyvos 2006/112/EB 199a straipsnio 1 dalies j punktu, valstybės narės gali nustatyti, kad prievolė sumokėti PVM už juodųjų ir spalvotųjų metalų pusgaminių tiekimą tenka apmokestinamajam asmeniui, kuriam yra tiekiamos šios prekės (toliau – Atvirkštinio apmokestinimo mechanizmas). Latvija šia galimybe nesinaudoja;
                  
               
                     (3)
                  
                  
                     neseniai Latvija nustatė, kad juodųjų ir spalvotųjų metalų pusgaminių sektoriuje kyla didelė sukčiavimo PVM rizika, todėl šių produktų tiekimui šalyje norėtų pradėti taikyti Atvirkštinio apmokestinimo mechanizmą;
                  
               
                     (4)
                  
                  
                     pagal Direktyvos 2006/112/EB 199a straipsnio 1 dalį, Atvirkštinio apmokestinimo mechanizmas gali būti taikomas iki 2018 m. gruodžio 31 d. ne trumpiau kaip dvejus metus. Kadangi dvejų metų laikotarpio sąlyga nebegali būti įvykdyta, Latvija negali taikyti Atvirkštinio apmokestinimo mechanizmo, remiantis tos direktyvos 199a straipsnio 1 dalies j punktu;
                  
               
                     (5)
                  
                  
                     raštu, kurį Komisija užregistravo 2018 m. balandžio 9 d., Latvija paprašė pagal Direktyvos 2006/112/EB 395 straipsnio 2 dalį leidimo nustatyti specialią priemonę, kuria nukrypstama nuo tos Direktyvos 193 straipsnio, kad PVM, susijusio su juodųjų ir spalvotųjų metalų pusgaminių tiekimu, mokėjimo prievolė tektų gavėjui;
                  
               
                     (6)
                  
                  
                     remdamasi Direktyvos 2006/112/EB 395 straipsnio 2 dalies antra pastraipa, Komisija 2018 m. gegužės 4 d. raštu perdavė Latvijos prašymą kitoms valstybėms narėms. 2018 m. gegužės 7 d. raštu Komisija informavo Latviją, kad ji turi visą būtiną informaciją prašymui apsvarstyti;
                  
               
                     (7)
                  
                  
                     remiantis Latvijos pateikta informacija, metalo gaminių sektoriuje nustatytos sukčiavimo PVM schemos. Latvija pradėjo taikyti keletą įprastų priemonių, skirtų kovai su sukčiavimu PVM, tačiau Latvija mano, kad yra būtina pradėti taikyti Atvirkštinio apmokestinimo mechanizmą juodųjų ir spalvotųjų metalų pusgaminių tiekimui, kad valstybės biudžetas neprarastų PVM pajamų;
                  
               
                     (8)
                  
                  
                     todėl Latvijai turėtų būti leista ribotą laikotarpį taikyti Atvirkštinio apmokestinimo mechanizmą juodųjų ir spalvotųjų metalų pusgaminių tiekimui;
                  
               
                     (9)
                  
                  
                     speciali priemonė nedaro neigiamo poveikio Sąjungos nuosaviems ištekliams, gaunamiems iš PVM,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Direktyvos 2006/112/EB 193 straipsnio, Latvijai leidžiama nustatyti, kad juodųjų ir spalvotųjų metalų pusgaminių tiekimo atveju PVM mokėjimo prievolė tenka prekių gavėjui.
         
         
            2 straipsnis
            Šis sprendimas įsigalioja pranešimo apie jį dieną.
            Šis sprendimas baigia galioti 2018 m. gruodžio 31 d.
         
         
            3 straipsnis
            Šis sprendimas skirtas Latvijos Respublikai.
         
         
            Priimta Liuksemburge 2018 m. spalio 2 d.
            
               
                  Tarybos vardu
               
               
                  Pirmininkas
               
               H. LÖGER
            
         
         
            (1)  OL L 347, 2006 12 11, p. 1.